b'\n_START_ARTICLE_\nVia Postumia\n_START_PARAGRAPH_\nVia Postumia (Postumijeva cesta) je bila stara rimska cesta v severni Italiji, zgrajena leta 148 pred na\xc5\xa1im \xc5\xa1tetjem po naro\xc4\x8dilu konzula Spurija Postumija Albina Magnusa. Potekala je od obale pri Genovi \xc4\x8dez hribe do Tortone (Dertone), Piacenze (Piacentie) (kjer se je dotaknila Emilijeve ceste) in Cremone, to\xc4\x8dno vzhodno do to\xc4\x8dke, pri kateri je pre\xc4\x8dkala reko Pad. Od Cremone je cesta tekla proti vzhodu do Bedriacuma, dana\xc5\xa1njega mesta Calvatone, kjer se je razdvojila. En krak je potekal naravnost do Mantove, drugi levo do Verone, kjer je pre\xc4\x8dkal reko Adi\xc5\xbeo pri mostu Pietra, ki je bil edini most na reki Adi\xc5\xbei v tistem \xc4\x8dasu, in nato \xc4\x8dez bene\xc5\xa1ko ravnino, reko Piavo pri Maseradi ob Piavi, dokler ni kon\xc4\x8dno dosegla Ogleja, pomembnega voja\xc5\xa1kega obmejnega mesta, ki ga je Rim ustanovil leta 181 pred na\xc5\xa1im \xc5\xa1tetjem. Rimska osvojitev Ligurije je bila odvisna od te ceste, zato je tu nastalo nekaj pomembnej\xc5\xa1ih mest. Cremona je bila osrednja to\xc4\x8dka, pri \xc4\x8demer so razdalje ra\xc4\x8dunali prav od tod, in to na vzhod in zahod._NEWLINE_Via Julia Augusta je rimska cesta, ki jo je tako imenoval Gaj Avgust Oktavijan. Graditi so jo za\xc4\x8deli leta 13 pr. n. \xc5\xa1t., spojila se je z Emilijevo in Postumijevo cesto, ki je potekala od Placentie (Piacenze) do slavoloka zmage v kraju La Turbie v Franciji. Kasneje se je raz\xc5\xa1irila do Arelatesa (danes Arles), kjer se je priklju\xc4\x8dila Domicijevi cesti, ki je tekla skozi Dertono (Tortono), Vado Sabatio (Vado Ligure), Albingaunum (Albengo) in Album Intimilium (Ventimiglio).'